Source: http://www.lesmedium.sk/o-com-sa-pise/kauza-pecniansky-les-nekonci-lesy-sr-a-petrzalka-sa-odvolali
Timestamp: 2020-01-20 18:00:07+00:00

Document:
Kauza Pečniansky les nekončí. LESY SR a Petržalka sa odvolali | LesMedium.sk - Stránka lesníkov, majiteľov a priateľov lesa
Štátny podnik LESY SR sa odvolal voči júnovému rozhodnutiu Okresného súdu Bratislava II, kde po druhý raz neuspel v spore o bratislavský Pečniansky les. Odvolanie podala aj bratislavská mestská časť Petržalka, ktorá je účastníkom konania. "Podané odvolania budú zaslané žalovanému na vyjadrenie, následne sa vyjadria opäť LESY SR a ostatné subjekty, ktoré podali odvolanie. Nakoniec sa ešte raz vyjadrí žalovaný," povedal pre TASR hovorca LESY SR, š.p. Pavel Machava. Následne má Okresný súd Bratislava II postúpiť spis Krajskému súdu v Bratislave, ktorý bude rozhodovať vo veci. Aktuálnu informáciu o vývoji tejto kauzy zverejnil portál SME.sk
LESY SR figurujú v tomto súdnom procese ako žalobca. Žalovaným je občianske združenie Človek a strom a predmetom dlhoročného civilného sporu bola zámenná zmluva medzi oboma stranami z roku 2009. OZ Človek a strom vzniklo v máji 2008. Následne v júni požiadalo LESY SR o zámenu 24 hektárov pozemkov pod Pečnianskym lesom približne za rovnako veľké pozemky v Šiatorskej Bukovinke v okrese Lučenec.
Ako sa ďalej uvádza v správe TASR, uvedené pozemky pod Pečnianskym lesom sa nachádzajú na petržalskom brehu Dunaja, rovno oproti parlamentu a Bratislavskému hradu. Združenie pôvodne vyhlasovalo, že cieľom je vytvoriť relaxačnú zónu pre Bratislavčanov, akýsi "central park". Požadovanú výmenu odobrilo ministerstvo pôdohospodárstva pod vedením Ladislava Chovana. Súhlas na zámenu nielen týchto lesných pozemkov následne zrušil ďalší šéf rezortu Zsolt Simon.
Výmena sa nepozdávala podľa TASR ani lučeneckému katastru. Ten bol presvedčený, že s výmennou zmluvou nebolo všetko v poriadku a odmietol zapísať nových vlastníkov. Prípad sa nakoniec dostal až na Najvyšší súd SR, ktorý odobril predchádzajúce rozhodnutie Krajského súdu v Banskej Bystrici o zrušení rozhodnutia katastra. Okresný súd Bratislava II už raz v novembri 2015 potvrdil platnosť zmluvy o výmene pozemkov pod Pečnianskym lesom za pozemky v Šiatorskej Bukovinke.
V prípade padli odvolania a Krajský súd v Bratislave minulý rok prípad vrátil naspäť na Okresný súd Bratislava II na ďalšie konanie. "Súd sa nestotožnil s tvrdením žalobcov jeden a dva. Neprimerané právne úkony nemajú za následok neplatnosť zmluvy. Súd vychádzal zo zákona o lesoch," uviedla v júni v zdôvodnení verdiktu sudkyňa, ktorá vyhlásila dokazovanie za ukončené, píše sa v správe TASR.

References: súd 
 súd 
 súd 
 súd 
 súd 
 Súd